ขุนคลังยืมมือหอการค้ารื้อตะกร้าเงิน
รมว.คลัง มอบหอการค้าศึกษาระบบตะกร้าเงิน 10 ปีข้างหน้าใช้เป็นฐานข้อมูล
29 ส.ค. 2554

รมว.คลัง มอบหอการค้าศึกษาระบบตะกร้าเงิน 10 ปีข้างหน้าใช้เป็นฐานข้อมูล
นายธีระชัย ภูวนารถนรานุบาล รมว.คลัง กล่าวว่า ที่ประชุมคณะกรรมการติดตามภาวะเศรษฐกิจ ได้มอบหมายให้สภาหอการค้าแห่งประเทศไทย โดยมหาวิทยาลัยหอการค้าไทย ไปทำการศึกษาระบบตะกร้าเงินที่เหมาะสมในช่วง 10 ปีข้างหน้า เพื่อใช้เป็นฐานข้อมูลในการดำเนินนโยบาย เนื่องจากระบบสัดส่วนการค้าของตลาดโลกในอนาคตอาจมีการเปลี่ยนแปลงไปจากปัจจุบัน 



ธีระชัย
รมว.คลังกล่าวว่า การศึกษาในเรื่องตะกร้าเงินของหอการค้าไม่ได้หมายความว่าระบบตะกร้าเงินที่ธนาคารแห่งประเทศไทย(ธปท.) ใช้อยู่ในปัจจุบันไม่มีความเหมาะสม เพียงแต่ต้องการให้ไปศึกษาข้อมูลทางวิชาการที่จะนำมาใช้ประกอบการพิจารณาคำนวณเรื่องนโยบายทางเศรษฐกิจ และอัตราแลกเปลี่ยนในอนาคต
"คณะกรรมการชุดนี้ไม่ได้เข้าไปแทรกแซงการทำงานของธนาคารแห่งประเทศไทย แต่สิ่งที่คณะกรรมการชุดนี้ให้ทำเพื่อนำมาเปรียบเทียบเป็นข้อมูลในเชิงวิชาการ เพราะไม่อยากให้ถกเถียงเรื่องค่าเงินกันทางสื่อ...เรื่องตะกร้าเงินในอนาคตจะเป็นข้อมูลเชิงวิชาการ และจะได้นำมาใช้ประกอบการพิจารณาร่วมกัน"นายธีระชัย กล่าว
ที่ประชุมฯ ยังตั้งเป้าหมายในการทำงาน 5 ประการ ได้แก่ 1.เน้นกระบวนการสร้างอุปสงค์ในประเทศให้สามารถเกิดขึ้นได้และเป็นไปอย่างต่อเนื่อง 2.เร่งให้มีการปรับปรุงประสิทธิภาพด้านการผลิตของภาคเอกชนเพื่อรองรับการปรับขึ้นค่าจ้างและเงินเดือน 3.เร่งสร้างตลาดส่งออกใหม่ๆ เพื่อทดแทนตลาดหลัก 
4.เร่งพัฒนาโครงสร้างพื้นฐานอย่างต่อเนื่อง โดยเปิดโอกาสให้เอกชนเข้ามามีส่วนร่วม และ 5.การส่งเสริมให้ภาคเอกชนไปลงทุนในต่างประเทศมากขึ้น ไม่ว่าจะเป็นการลงทุนในรูปของหลักทรัพย์ หรือการตั้งโรงงาน โดยมอบหมายให้นายนริศ ชัยสูตร ผู้อำนวยการสำนักงานเศรษฐกิจการคลัง(สศค.) รับไปศึกษาและพิจารณาแนวทางการดำเนินงานแล้วนำกลับมาเสนอที่ประชุมฯ ในครั้งหน้า